Okresná prokuratúra Malacky 
Sasinkova 71, 901 01 Malacky

Sp. zn. : 2 Pv 474/13/1106	Malacky, 28.3.2014
EEČ : 2-13-30-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov a iné trestné činy

Rozhodol: 	prokurátorka Okresnej prokuratúry Malacky
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 30.03.2013 v čase cca o 24.00 h v Malackách na Zámockej 1, v disco clube KLUB 54, bezdôvodne fyzicky napadol poškodeného XXXXX tak, že pri hlavnom bare k nemu pristúpil, dal mu facku a následne ho päsťami oboch rúk udrel do oblasti brady a hlavou ho udrel do čela, čím poškodenému XXXXX spôsobil dvojitú zlomeninu tela sánky s odlomením kĺbového výbežku vpravo a pohmoždenie tváre v oblasti čela, ktoré zranenia si vyžiadali operačný zákrok a  liečenie spojené s práceneschopnosťou v trvaní 5 týždňov.

Podľa §216 odsek 2 Trestného poriadku je určená obvinenému skúšobná doba v trvaní 24 mesiacov.
Podľa § 216 odsek 3 Trestného poriadku Trestného poriadku ukladám obvinenému XXXXX, aby v priebehu skúšobnej doby uhradil Všeobecnej zdravotnej poisťovni a.s., Ružová dolina  10, XXXXX škodu vo výške 1 672,01 €.

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

Poverený príslušník Okresného riaditeľstva PZ v Malackách, Obvodného oddelenia PZ XXXXX, po skončení skráteného vyšetrovania v trestnej veci obv. XXXXX, stíhaného pre prečin  ublíženia na zdraví podľa § 156 ods. 1 Trestného zákona v jednočinnom súbehu s prečinom výtržníctva podľa § 364 ods. 1 písm. a/ Trestného zákona predložil vyšetrovací spis s návrhom na podanie obžaloby.

Preskúmaním vyšetrovacieho spisu som zistila, že v predmetnej veci sú splnené podmienky na postup podľa § 216 ods. 1 Trestného poriadku, keďže obvinený do zápisnice o výsluchu  vyhlásil, že skutok, pre ktorý je trestne stíhaný spáchal, vyhlásenie urobil slobodne, vážne a zrozumiteľne, bez akéhokoľvek nátlaku. Súčasne vyhlásil, že je ochotný nahradiť škodu poškodenému a taktiež vyjadril súhlas s podmienečným zastavením trestného stíhania. Na základe uvedeného bola vykonaná priama mediácia na Okresnom súde v Malackách dňa 03.03.2014 pred probačným a mediačným úradníkom. Mediácie sa zúčastnil obvinený, poškodený XXXXX ako aj právny zástupca Všeobecnej zdravotnej poisťovne, a.s. Ružová dolina, XXXXX. Milan Hronec. V rámci mediácie poškodený XXXXX prehlásil, že zo strany obvineného mu bola škoda uhradená v plnej výške t.j. 1 800 € a ďalšiu škodu od obvineného nežiada. Obvinený XXXXX sa poškodenému za spôsobenú traumu ospravedlnil. Súčasne obvinený a zástupca Všeobecnej zdravotnej poisťovne, a.s., XXXXX uzavreli dohodu o náhrade škody, ktorej obsahom  je povinnosť XXXXX   nahradiť škodu Všeobecnej zdravotnej poisťovni, a.s., Ružová dolina 10, XXXXX, ktorá jej vznikla v súvislosti s vynaloženými nákladmi za liečenie poškodeného XXXXX v celkovej výške 1 672,01 €. Obvinený sa touto dohodou zaviazal uhradiť predmetnú škodu v mesačných splátkach po 140,-- € mesačne počnúc dňom 15.03.2014, keď uhradí prvú splátku. 

Z vyšetrovacieho spisu ďalej vyplýva, že obvinený je  trestne stíhaný pre prečin ublíženia na zdraví podľa § 156 ods. 1 Trestného zákona, za ktorý tento zákon umožňuje uložiť trest odňatia slobody vo výmere šesť mesiacov až  jeden rok a pre prečin výtržníctva podľa § 364 ods. 1 Trestného zákona, za ktorý tento zákon umožňuje uložiť trest odňatia slobody vo výmere až na tri roky. Obvinený  okrem vlastného priznania je usvedčovaný  výpoveďou poškodeného XXXXX, svedkov XXXXX a XXXXX, závermi znaleckého dokazovania z odboru zdravotníctva, ako aj ďalšími listinnými dôkazmi. Doteraz nebol súdne trestaný, čo preukazuje zadovážený odpis registra trestov. Z výpisu Ústrednej evidencie priestupkov Ministerstva vnútra SR v posledných dvoch rokoch nebol prejednávaný za  priestupok. 

Podľa § 216 ods. 1 Trestného poriadku v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, 
môže prokurátor so súhlasom obvineného po vznesení obvinenia do podania obžaloby na návrh policajta alebo aj bez takého návrhu podmienečne zastaviť trestné stíhanie, ak 

1/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

2/  nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a

3/  vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Na základe vyššie uvedených skutočností možno konštatovať, že obvinený XXXXX splnil zákonné podmienky pre rozhodnutie o podmienečnom zastavení trestného stíhania. Vzhľadom na jeho doterajšiu bezúhonnosť, prejavenú ľútosť, celkový postoj k trestnému stíhaniu, možno tento postup považovať za dostatočný. Obvinenému  som určila skúšobnú dobu v trvaní dva roky. Po jej uplynutí budem skúmať správanie sa obvineného počas skúšobnej doby, ako aj to, či splnil svoju povinnosť voči Všeobecnej zdravotnej poisťovni, a.s., na ktorú sa zaviazal dohodou o náhrade škody. Podľa zistených skutočností rozhodnem buď o jeho osvedčení  alebo o pokračovaní v trestnom stíhaní.

S poukazom na všetky uvedené skutočnosti som rozhodla tak, ako je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viola Cehláriková
prokurátorka